遵承帝命,永劫绵绵。包含岱岳,玄之又玄。元始天尊说碧霞元君护国庇民普济保生妙经开经偈大慈天仙圣 劫初证上真 化身为救苦 发愿度天人 灾祥察善恶 休苦应元因 岳兵悉皆统 济显度幽沉 有念无不应 诚思即感通 志心祈福佑 皈命礼真经尔时元始天尊驾幸始青上境,碧玉琼台,升自然百宝法座,为诸侍真说一元妙化至玄上道。是时天尊光映万天,仙乐自鸣,天花遍满,异香飞扬,诸天诸帝,三界群真,云集台下,作礼既毕,环拱座前,咸听说法。时有五岳献花,四渎贡宝。班中又一真人,名曰郁罗,出班端跪,上白天尊曰:臣昔宿何缘,得侍玉陛,幸闻至道,深荷恩慈,治化所司,愚怀未悟。切以下界生民,生生化化,各有神司。判注天人,悉由东岳。碧霞元君,亦主泰山,证位缘何?愿闻道因。天尊曰:善哉斯问。汝复其位,吾为宣说。天地既判,五岳奠方,万物生春,万化始东,东岳注生,燮理元工。上古生人,禀性贞良,克全忠孝,生而多夺死而径生,元无愆尤,无复幽冥,不失本性,往生善道。末世人民,行违古道,心生巧术,不忠君王,不孝父母,不敬师长,不友兄弟,恃强凌弱,妄行争夺,杀盗奸淫,亵渎三光,不惧神明。及有妇女。罔知宿世因缘,今受如是身命,不自悔悟,妄起贪嗔,欲富憎贫,怨天恨地,侮慢公姑。欺辱妯娌,忍为不仁,作践儿女,淫祀邪神,暗行咒诅,为恶种种,报对无停。是时元君已证太一青玄之位,观见众生,受此沉沦,慈悲不已,为化女流,普度群生。于四月十八日,分真化炁,现是慈颜,陟降泰山,静居上境。复炼元真,功周亿劫,慈光洞照,遍彻幽微,应九炁以生生,体一元而化化,神功莫测,浩德难量,惠溥天民,倾土皈仰。受命玉帝,证位天仙,统摄岳府神兵,照察人间善恶,罪辐昭报,感应速彰。真人稽首问曰:奸人巧诈,口是心非,何由照察?天尊告曰:人之元神,禀受于天,善恶初萌,神明即照,虽处幽隐,心迹自露。举一善念,昭显若光之影,人不能见,神已鉴之。即有掌善之神,记于善籍。举一恶念,响应如谷里之声,人不能问,神已闻之,即有掌恶之神记于恶籍。善恶之作虽殊,感召之速则一。真人再拜问曰:报应验亦未得闻?天尊告曰:神圣功用,无有声色,但假人事默寓神机。凡人动作之际,遭逢善事,是为善报,遭逢恶事,是为恶报。或遭车马舟航之沉落;或遭猛火洪水之焚溺;或遭刀兵劫贼之横诛;或遭虎狼虫蛇之毒啖;或遭官司牢狱之刑囚;或遭鬼祟邪精之缠害;或遭瘟癀痨疾之弗痊;或遭凶曜恶星之临照;或遭蛊毒药毒之伤残;